
Ministru kabineta sēdes protokollēmums

Informatīvais ziņojums "Informatīvais ziņojums par politikas plānošanas dokumentu un informatīvo ziņojumu attēlošanu Valsts sabiedrības ar ierobežotu atbildību "Latvijas Vēstnesis" sistematizētajā tīmekļa vietnē www.likumi.lv"

· 1. Pieņemt zināšanai iesniegto informatīvo ziņojumu.
· 2. Lai nodrošinātu informatīvajā ziņojumā piedāvāto tehnisko risinājumu īstenošanu tīmekļa vietnē Likumi.lv un Vienotajā tiesību aktu projektu izstrādes un saskaņošanas portālā, atbalstīt finansējuma pārdali no Pārresoru koordinācijas centra budžeta programmas 01.00.00 "Pārresoru koordinācijas centra darbības nodrošināšana" prioritārajam pasākumam “Latvijas konkurētspējas novērtējums un tā uzraudzības (monitoringa) sistēma” piešķirtā finansējuma uz:
· 2.1. Tieslietu ministrijas budžeta apakšprogrammu 09.07.00 “Oficiālās publikācijas un tiesiskās informācijas nodrošināšana”  2022.gadā – 35 000 euro, 2023.gadā - 27 931 euro, 2024.gadā un turpmāk – 12 211 euro;
· 2.2. Valsts kancelejas budžeta programmu  01.00.00 “Ministru kabineta darbības nodrošināšana, valsts pārvaldes politika” 2023.gadā – 31 963 euro un sākot no 2024. gada risinājuma uzturēšanai ik gadu 6 393 euro.
· 3. Pārresoru koordinācijas centram sadarbībā ar Tieslietu ministriju (VSIA “Latvijas Vēstnesis”) sagatavot un vienas nedēļas laikā steidzamības kārtībā iesniegt izskatīšanai Ministru kabineta sēdē Ministru kabineta rīkojuma projektu par valsts budžeta apropriācijas pārdali 2022.gadā no Pārresoru koordinācijas centra budžeta programmas 01.00.00 "Pārresoru koordinācijas centra darbības nodrošināšana" 35 000 euro apmērā uz Tieslietu ministrijas budžeta apakšprogrammu 09.07.00 “Oficiālās publikācijas un tiesiskās informācijas nodrošināšana”.
· 4. Pārresoru koordinācijas centram, Tieslietu ministrijai un Valsts kancelejai iesniegt Finanšu ministrijā priekšlikumus bāzes izdevumu precizēšanai atbilstoši šī protokollēmuma 2.punktā noteiktajam.
· 5. Valsts kancelejai sadarbībā ar Pārresoru koordinācijas centru līdz 2023.gada 1.jūlijam iesniegt izskatīšanai Ministru kabinetā grozījumus Ministru kabineta 2021.gada 7.septembra noteikumos  Nr.606 “Ministru kabineta kārtības rullis”, nosakot, ka oficiālajai publikācijai tiek nodoti informatīvie ziņojumi par politikas plānošanas dokumentu īstenošanu  un informatīvie ziņojumi par nozaru attīstības stratēģiskajiem virzieniem.
· 6. Valsts kancelejai līdz 2023.gada 1.septembrim pilnveidot Vienotā tiesību aktu projektu izstrādes un saskaņošanas portāla funkcionalitāti, lai nodrošinātu politikas plānošanas dokumentu un informatīvo ziņojumu nodošanu VSIA “Latvijas Vēstnesis”.
· 7. VSIA “Latvijas Vēstnesis” tīmekļa vietnē Likumi.lv līdz 2023.gada 1.septembrim izveidot atsevišķu datubāzi politikas plānošanas dokumentiem, informatīvajiem ziņojumiem par politikas plānošanas dokumentu īstenošanu  un informatīvajiem ziņojumiem par nozaru attīstības stratēģiskajiem virzieniem.
· 8. Pēc šī protokollēmuma 2., 3., 4., 5., 6., 7. punktā doto uzdevumu izpildes Pārresoru koordinācijas centram nodrošināt informācijas sistēmas "Politikas plānošanas dokumentu datubāze" darbības izbeigšanu.

